A undis mês de sô disparizion al è stât cjatât cence vite il militant basc Jon Anza. Par dut chest timp il so cuarp al sarès restât inte cjamare mortuarie dal ospedâl di Tolose, intal stât francês. La version uficiâl e riferìs che l’om al sarès stât cjatât cence sintiments intun parc de citât ocitane e che, menât in ospedâl, al sarès muart tredis zornadis plui tart pes consecuencis di un infart e cence tornâ mai a cjapâ cussience. Anza nol sarès stât ricognossût par vie che nol veve documents. Dut câs, la version uficiâl e presente cetantis busis e diviers elements pôc clârs o contraditoris, al pont che il stes magjistrât francês che al coordenave la inchieste su la sô disparizion al à declarât che a son ancjemò tantis lis domandis che a restin inmò cence rispueste. Prin di dut, al reste di capî dulà che Jon Anza al sarès stât par undis dîs, ven a dî di cuant che al à cjapât il tren che lu à menât a Tolose par un incuintri cun membris di ETA, là che nol è mai rivât, a cuant che lu àn cjatât cence sintiments pôc lontan de stazion tolosane. Cun di plui, tal so câs, nol sarès stât metût in at nissun dai procediments normâi in vore pai muarts no identificâts e la circolâr de polizie francese mandade in ducj i ospedâi pe sô ricercje no varès vût risultâts. A rindi la situazion ancjemò plui suspiete e je ancje la decision de magjistrature francese di davuelzi la autopsie cence la presince di un miedi di fiducie de famee e di no mostrâ ai parincj i vistîts e i efiets personâi dal om. Pe famee e pal moviment de çampe indipendentiste basche, duncje, a cjapin ancjemò plui fuarce i suspiets che Jon Anza al sedi stât rapît e torturât a muart des fuarcis di polizie spagnolis. L’episodi, di fat, al riclame daurman ae memorie fats similârs di vuere sporcje metûts in at di scuadrons paramilitârs o di reparts speciâi de polizie spagnole. Par sclarî la vicende, ducj i partîts nazionaliscj bascs a àn domandât une inchieste indipendente, fintremai i socialiscj e i popolârs bascs, cundut che a contestin la ipotesi che si trati di un episodi di vuere sporcje, a domandin che a sedin sclarîts ducj i ponts scûrs di cheste vicende.
Font: Gara, 12-14/03/10; El País, 14/03/10
fur_Latn oci_Latn